ET Euroopa Liidu Teataja C 32/12

17. oktoobril 2008 esitatud hagi — Euroopa Ühenduste Komisjon versus Iirimaa

(Kohtuasi C-455/08)

(2009/C 32/20)

Kohtumenetluse keel: inglise

Pooled

Hageja: Euroopa Ühenduste Komisjon (esindajad: G. Zavvos, M. Konstantinidis ja D. Kukovec)

Kostja: Iirimaa

Hageja nõuded

— Tuvastada, et direktiivi 2004/18/EÜ (1) ülevõtva Iiri määruse S.I. 2006 nr 329 artikliga 49 ja direktiivi 2004/17/EÜ (2) ülevõtva määruse S.I. 2007 nr 50 artikliga 51 on Iirimaa kehtestanud eeskirjad, mis käsitlevad tellija poolt lepingu pakkumuse vastuvõtmise otsusest ja põhjendustest pakkujate teavitamist sellisel viisil, mis tegelikkuses võib tähendada seda, et ajal, kui pakkujaid täielikult teavitatakse nende pakkumuse tagasilükkamise põhjustest, on lepingu sõlmimise ooteaeg juba lõppenud;

— Seega on Iirimaa jätnud täitamata oma kohustused direktiivi 89/665/EMÜ (3) artikli 1 lõike 1 ja artikli 2 lõike 1 ning direktiivi 92/13/EMÜ (4) artikli 1 lõike 1 ja artikli 2 lõike 1 alusel, nii nagu neid on tõlgendanud Euroopa Kohus kohtuasjas C-81/98 (5) (kohtuotsus „Alcatel”) ja kohtuasjas C-212/02 (6) („Komisjon vs. Austria”);

— mõista käesoleva kohtuasja kulud välja Iirimaalt.

Väited ja peamised argumendid

Iiri S.I. nr 329

Iiri S.I. nr 329 artikli 49 kohaselt, mis on direktiivi 2004/18/EÜ ülevõttev Iiri õigusnorm, tuleb pakkujaid lepingu pakkumuse vastuvõtmise otsusest teavitada võimalikult kiirete sidevahendite kaudu niipea kui võimalik pärast tellija poolt otsuse tegemist. Arvestatuna kuupäevast, mil pakkujaid teavitati pakkumuse vastuvõtmise otsusest, peab lepingu sõlmimise ooteaeg, mis peab lõppema enne lepingu sõlmimist, olema vähemalt 14 päeva.

Kuid Iiri õiguse alusel on tellija kohustatud esitama pakkumuse tagasilükkamise põhjused ainult vastava taotluse korral. Tellija on kohustatud põhjendused esitama „niipea kui võimalik, kuid mitte hiljem kui 15 päeva jooksul”. Komisjoni arvates tähendab see, et ajal, kui tagasilükatud pakkumuse esitanud pakkujat teavitatakse tema pakkumuse tagasilükkamise põhjustest, on lepingu sõlmimise ooteaeg juba lõppenud.

Euroopa Kohtu otsustest kohtuasjas Alcatel ja komisjon vs. Austria tulenevate nõuete järgimiseks tuleb tagada, et pakkumuse vastuvõtmise otsuse põhjendustest teavitataks õigeaegselt, et nimetatud otsuse peale oleks lepingu sõlmimise ooteajal võimalik esitada kaebus. Komisjon väidab, et Iiri õigusnormid ei ole kõnealuse nõudega kooskõlas, kuna ei taga, et pakkujaid teavitatakse nende pakkumuse tagasilükkamise põhjustest õigeaegselt ja aegsasti enne lepingu sõlmimise ooteaja lõppemist. Sellega rikutakse pakkujate direktiivist 89/665/EMÜ tulenevat õigust tõhusale õiguskaitsevahendile.

Iiri S.I 2007 nr 50

Vastavalt S.I. 2007 nr 50 artiklile 51, mis on direktiivi 2004/17/EÜ ülevõttev Iiri õigusnorm, on tellija kohustatud pakkujaid lepingu pakkumuse vastuvõtmise otsusest teavitades esitama tagasilükatud pakkumuse esitanud pakkujale „peamise põhjuse või põhjused, miks tema pakkumus tagasi lükati”. Tellija on kohustatud pärast vastava taotluse saamist edastama tagasilükatud pakkumuse esitanud pakkujale „eduka pakkumuse põhijooned ja suhtelised eelised”„niipea kui võimalik, kuid mitte hiljem kui 15 päeva jooksul”. Lepingu sõlmimise ooteaeg on 15 päeva alates lepingu pakkumuse vastuvõtmise otsuse teavitamise kuupäevast. Komisjoni arvates tähendab see, et lepingu sõlmimise ooteaeg võib olla juba lõppenud ajal, kui tagasilükatud pakkumuse esitanud pakkujat teavitatakse täielikult tema pakkumuse tagasilükkamise põhjustest.

Komisjon väidab, et direktiivide 2005/17/EÜ ja 2004/18/EÜ lepingu sõlmimise menetlust käsitlevate sätete osas on Iiri õiguses pakkujate teavitamist reguleerivad eeskirjad sätestatud selliselt, et need piiravad tagasilükatud pakkumuse esitanud pakkujate õigust tõhusale õiguskaitsevahendile ning seega ei ole Iiri vastavad õigusnormid kooskõlas kehtivate õiguskaitsevahendeid käsitlevate direktiividega, milleks on direktiiv 89/665/EMÜ ja direktiiv 92/13/EMÜ, nii nagu neid on tõlgendanud Euroopa Kohus.

(1) Euroopa parlamendi ja nõukogu 31. märtsi 2004. aasta direktiiv 2004/18/EÜ ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta (EÜT L 134, lk 114; ELT eriväljaanne 06/07, lk 132).

(2) Euroopa parlamendi ja nõukogu 31. märts 2004. aasta direktiiv 2004/17/EÜ, millega kooskõlastatakse vee-, energeetika-, transpordi- ja postiteenuste sektoris tegutsevate ostjate hankemenetlused (EÜT L 134, lk 1; ELT eriväljaanne 06/07, lk 19).

(3) Nõukogu 21. detsembri 1989. aasta direktiiv riiklike tarne- ja ehitustöölepingute sõlmimise läbivaatamise korra kohaldamisega seotud õigus- ja haldusnormide kooskõlastamise kohta (EÜT L 395. lk 33; ELT eriväljaanne 06 ja 01, lk 246).

(4) Nõukogu 25. veebruari 1992. aasta direktiiv 92/13/EMÜ veevarustus-, energeetika-, transpordi- ja telekommunikatsioonisektoris tegutsevate üksuste hankemenetlusi käsitlevate ühenduse eeskirjade kohaldamisega seotud õigusnormide kooskõlastamise kohta (EÜT L 76, lk 14; ELT eriväljaanne 06/01, lk 315).

(5) 28. oktoobri 1999. aasta otsus kohtuasjas C-81/98: Alcatel Austria AG jt, Siemens AG Österreich ja Sag-Schrack Anlagentechnik AG vs. Bundesministerium für Wissenschaft und Verkehr (EKL 1999, lk I-7671).

(6) 24. juuni 2004. aasta otsus kohtuasjas C-2121/02: komisjon vs. Austria Vabariik (ELT C 201, lk 3).